The Valley Library

A The Valley Library (korábban William Jasper Kerr Könyvtár) az Oregoni Állami Egyetem főkönyvtára az Amerikai Egyesült Államok Oregon államának Corvallis városában. Az 1887-ben megnyílt létesítmény 1918-tól a mai Kidder épületben működött, új helyére 1963-ban költöztették, mai nevét pedig 1999-ben vette fel. Névadója F. Wayne Valley filantróp, az egyetem amerikaifutball-játékosa. Az egyetemnek három könyvtára van. A főkönyvtár állománya 1,4 millió kötetből (közte 14 ezer könyvsorozatból és félmillió térképből) áll, valamint szövetségi tárolókönyvtárként kormányzati dokumentumokat is megőriz. Hatszintes, neoklasszicista épülete vörös téglával burkolt, a keleti oldalon két szintes átriumot magában foglaló körfolyosó épült. Története Kezdetek Az oregoni törvényhozás 1876-ban ezer dollárt adott az egyetemnek könyvvásárlásra. 1887-ben megalapították a könyvtárat, melynek első könyvtárosa 1990-ben May Warren lett. Gyűjteménye 1893-ban 1950, 1900-ban pedig ötezer példányból állt. Kezdetben évi nyolcezer kötetet kölcsönöztek. 1908-ban Ida Kidder lett a könyvtáros. 1909-ben a gyűjtemény nagysága tízezer, 1918-ra 36 478 kötetre nőtt. 1922-ben 73 ezer kötete volt. 1940-re már 130 ezer kötete volt, köztük Ranulf Higden 1642-ben nyomtatott Polychroniconja, illetve John Baskerville 1769-es Bibliája. Új épület 1917-ben az egyetem 65 ezer dollárt kapott az egy évvel később átadott, John V. Bennes által tervezett könyvtárépületre (korábban a mai Benton épület emeletén működött). A könyvek átszállítására ideiglenes rácsozat épült. Az új létesítményben kezdetben tantermek is voltak, de egy évtizeddel később már csak a könyvtár használta. 1940-ben Bennes új szárnyat tervezett, amit egy évvel később adtak át; ezzel a háromszintes épület 7100 négyzetméteresre bővült. Olvasótermei kezdetben kétszintesek voltak, de az 1950-es években ezeket egyszintesre alakították át. Bennes az ellenkező oldalra még egy szárnyat tervezett, de az soha nem épült meg. Nagyobb adományok és események 1929-ben az olvasóteremben elhelyezték a J. Leo Fairbanks öregdiák, a művészeti tanszék vezetője által adományozott falfestményt. 1932-től Mary J. L. McDonald több részletben összesen tízezer dollár értékű könyvet adományozott, 1936-ban pedig a munkaügyi hivatal támogatásával díszes boltív épült. 1947 decemberében William H. Galvani hagyatékából 15 ezer dollár értékű könyvet kaptak. 1945 októberében a Civil War amerikaifutball-mérkőzés során az épületet több másikkal együtt megrongálták. Kerr Könyvtár 1943-ra gyűjteménye 193 479 kötetre nőtt. 1954-ben felvette a leghosszabb ideig hivatalban lévő rektor, valamint az Oregoni Egyetemrendszer első kancellárja, William Jasper Kerr nevét. 1960-ban 19 ezer dollár támogatást kaptak egy 2,17 millió dolláros beruházás megtervezésére. A Hamlin & Martin által tervezett létesítmény az 1962. május 1-jei alapkőletételig 2,4 millióra drágult. Kivitelezője a Shields Construction Company volt. Az új, négyszintes létesítményt 1963-ban adták át a Jefferson utcán, 1970–1971-ben pedig további két szinttel bővítették. A régi épületet Ida Mae Kidder könyvtáros után Kidderre nevezték át és 1964-ben átépítették (korábban a mai Fairbanks épületet hívták Kiddernek). 1968-ra a gyűjtemény félmilliósra nőtt. 1954-től könyvtárosa Rodney K. Waldron, igazgatója Melvin R. George volt; éves költségvetése ekkor 4,5 millió dollár volt és 72 személyt alkalmazott. 1986-ban Linus Pauling adományainak új terem épült. A jelenlegi könyvtár 1993-ban gyűjteménye 1 275 473 kötetből állt, az 1999-ben befejezett átépítést követően pedig felvette mai nevét. A Library Journal az egyetemi könyvtárak közül elsőként az év könyvtárának választotta. 2010 márciusától a személyzet a könyvtárhasználókkal szöveges üzenetekben kommunikált, valamint Amazon Kindle e-könyvolvasókat kölcsönöztek. A 24 órában nyitva tartó számítógépes laboratóriumok éjszakai bezárása miatt a hallgatói önkormányzat kezdeményezésére és az egyetemi műszaki alap finanszírozásából az év áprilisában vasárnaptól csütörtökig 24 órás nyitva tartást vezettek be. Létesítménye Hatszintes épületének keleti oldalán körfolyosó épült, melyben kétszintes átrium található. Külső homlokzata vörös téglával burkolt, valamint alumínium árnyékolók találhatók rajta. Belterében beton és acél támasztékokat építettek ki. A mélyföldszinten kávézó és tantermek, a földszinten kölcsönző- és információs pult, médiastúdió, számítógépek, valamint 3D-nyomtató találhatók. 2017 őszén a Waldo épületből ideköltöztették az írói szobát. Az első emeleten térképek, kormányzati dokumentumok, mikrofilmek, valamint vegyészeti gyakorlólaboratórium találhatók. A második emeleten irodák és az egyetemi webszerver, a harmadikon pedig az egyetemi levéltár és a különgyűjtemények találhatók. A legfelső, a többihez képest harmadával kisebb területű szinten mesterképzési tanulószobák vannak. Az északra fekvő 1,1 hektáros terület 2008-ban bekerült a történelmi helyek jegyzékébe. A 2001-ben épült, H. Dean Papé nevét viselő toronyban öt harang található. Különgyűjteményei A Valley Library Ava Helen Pauling és Linus Pauling különgyűjteményében 4111 könyv és 2230 doboznyi egyéb dokumentum található. Megtalálható még a nukleáris energia történetét bemutató és az időszámítás előtt 2000-ből származó tárgyakat tartalmazó McDonald különgyűjtemény. Vannak történeti gyűjteményei, terménykatalógusai, illetve kétszázezer, az egyetem történetéhez kapcsolódó dokumentuma. Itt található az Oregon sörfőzésének történetét bemutató különgyűjtemény is. A levéltár Bernard Malamud, William Appleman Williams, Milton Harris, Paul Emmett, David P. Shoemaker, Ewan Cameron, Fritz Marti, Eugene Starr és Roger Hayward dokumentumait is tartalmazza. A könyvtárban az állam költségvetésének megfelelően összesen 120 műtárgy van kiállítva, amit az intézmény az állami művészeti bizottsággal közösen választott ki. Felépítése A The Valley Library mellett a Cascades campuson és a Hatfield Tengertudományi Központban is található könyvtár. A könyvtári hálózat igazgatója Anne-Marie Deitering. A könyvtáraknak összesen 120 alkalmazottjuk (köztük 23 könyvtáros) van. Gyűjteményük 1,6 millió kötetből, köztük 16 992 könyvsorozatból, 2,1 millió mikrofilmből 3849 e-könyvből áll. A The Valley Library 1907 óta szövetségi tárolókönyvtárként kormányzati dokumentumokat is tárol. A három könyvtár költségvetése összesen 10,8 millió dollár. Hetente 347 ezer példányt kölcsönöznek (ebből 24 ezret könyvtárközi kölcsönzéssel), és harmincnégyezer látogatójuk van. Jegyzetek Fordítás Ez a szócikk részben vagy egészben a The Valley Library című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk Hivatalos honlap (angolul)